als_Latn dik_Latn sag_Latn
Ardhja e Adnan Januzaj me kombëtaren shqiptare të futbollit është gjithnjë e më shumë një mision i pamundur. Kjo të paktën kuptohet edhe nga deklarata e fundit e trajnerit të përfaqësueses kuqezi Xhani de Biasi i cili i pyetur nga italianet e “Radio Radio” dhe e pasqyruar në të gjitha mediat deri të “Corriere Dello Sport” ka deklaruar se ka tentuar shumë herë me talentin kosovar të Manchester United, por pa sukses. “ Januzajt i kam dërguar mijëra mesazhe, por ai nuk ka kthyer asnjëherë një përgjigje”, ka bërë të ditur tekniku italian për çështjen më të nxehtë të kuqezinjve në muajt e fundit në lidhje se cilën kombëtare do të përfaqësojë talenti i “djajve të kuq”. Më tej De Biasi në intervistën e tij për “Radio Radio” është përqendruar te portieri Etrit Berisha i cili bëri një paraqitje të shkëlqyer në derbin Lacio – Roma. “Nuk ka nevojë që dikush të flasë mirë për Berishën, e zbulova te një skuadër e vogël suedeze dhe ardhja e tij në Romë ishte një ngjarje e madhe. Deri tani ka treguar kualitete të mëdha dhe po paraqitet shumë mire. Mënyra se si ai qëndron në portë është paksa e egër. Mendoj se te Lacio do të rritet akoma edhe më shume”, ka përfunduar numri një i pankinës shqiptare i cili pas një muaji do të testojë skuadrën e tij në miqësoren kundër Maltës.
als_Latn